Ο Πόλεμος των Άστρων (ταινία)

Πλοκή

«Πριν από πολύ καιρό, σ’ένα Γαλαξία πολύ, πολύ μακρινό» κυβερνά το σιδηρόφρακτο και καταπιεστικό καθεστώς της Γαλαξιακής Αυτοκρατορίας, που ανέτρεψε τη Γαλαξιακή Δημοκρατία και τους φρουρούς της, τους Ιππότες Τζεντάι. Την τάξη επιβάλλει εκ μέρους του σατανικού Αυτοκράτορα, του Σκοτεινού Άρχοντα των Σιθ, ο πανίσχυρος πρώην Τζεντάι Νταρθ Βέιντερ. Μια Επανάσταση έχει ξεσπάσει εναντίον της στυγνής δικτατορίας, οργανωμένη από την Επαναστατική Συμμαχία, με την Πριγκίπισσα Λέια να είναι μία από τους μυστικούς της αρχηγούς. Οι Επαναστάτες υποκλέπτουν τα σχέδια του Άστρου του Θανάτου, του ισχυρότερου όπλου της Αυτοκρατορίας, που έχει τη δυνατότητα να καταστρέψει έναν ολόκληρο πλανήτη. Η Πριγκίπισσα Λέια που έχει τα σχέδια, αιχμαλωτίζεται από τον Νταρθ Βέιντερ αλλά τα αποθηκεύει μέσα στο ρομπότ R2-D2, το οποίο στέλνει με το ρομπότ C-3PO στον πλανήτη Tatooine, για να βρουν το θρυλικό Στρατηγό Όμπι-Ουάν Κενόμπι, έναν από τους ελάχιστους Τζεντάι που έχουν επιζήσει.
Τα δύο ρομπότ σχεδόν αμέσως αιχμαλωτίζονται από εμπόρους Jawa, οι οποία τα πουλούν στους αγρότες υγρασίας Όουεν και Μπερού Λαρς, και τον ανιψιό τους Λουκ Σκαϊγουώκερ. Ενώ ο Λουκ καθαρίζει τον R2-D2, βρίσκει τυχαία ένα μέρος από το μήνυμα της Λέια, στο οποίο ζητά τη βοήθεια του Όμπι-Ουάν Κενόμπι. Ο μόνος "Κενόμπι" που ξέρει ο Λουκ είναι ένας γέρος ερημίτης με το όνομα Μπεν, που ζει στους κοντινούς λόφους. Το επόμενο πρωί ο R2-D2 ξεφεύγει για να βρει τον Όμπι-Ουάν και ο Λουκ αναζητώντας το ρομπότ, βρίσκει τον Μπεν Κενόμπι, που ομολογεί πως είναι ο Όμπι-Ουάν. Ο γηραιός ερημίτης διηγείται στον Λουκ τις μέρες του ως Τζεντάι και πώς τους εξολόθρευσε η Αυτοκρατορία. Σε αντίθεση με τα λόγια του θείου του, ο Λουκ μαθαίνει πως ο πατέρας του, ο Άνακιν Σκαϊγουώκερ πολέμησε μαζί με τον Όμπι-Ουάν, πριν να τον προδώσει και να τον σκοτώσει ο Βέιντερ, ο πρώην μαθητής του Όμπι-Ουάν που γύρισε "στην σκοτεινή πλευρά της Δύναμης". Ο Λουκ που έχει κληρονομήσει τις μεγάλες δυνατότητες στη Δύναμη (ένα ενεργειακό πεδίο που δίνει υπερφυσικές δυνάμεις σε όποιον μπορεί να το χρησιμοποιήσει) που είχε ο πατέρας του, παίρνει από τον Όμπι-Ουάν και το φωτόσπαθο του Άνακιν.
Ο Όμπι-Ουάν βλέπει όλο το μήνυμα της Λέια, στο οποίο ικετεύει το γηραιό Τζεντάι να πάρει τα σχέδια του Άστρου του Θανάτου στην πατρίδα της, τον πλανήτη Άλντεραν, ώστε να τα δει και να τα αναλύσει ο πατέρας της. Ο Όμπι-Ουάν ζητά από τον Λουκ να τον συνοδεύσει και να μάθει τους τρόπους της Δύναμης. Ο Λουκ στην αρχή αρνείται, αλλά αλλάζει γνώμη όταν ανακαλύπτει πως οι στρατιώτες της Αυτοκρατορίας κατάστρεψαν το σπίτι του και σκότωσαν τους θείους του, ψάχνοντας τον C-3PO και τον R2-D2. Ο Όμπι-Ουάν και ο Λουκ προσλαμβάνουν το λαθρέμπορο Χαν Σόλο και τον Wookiee πιλότο του, Τσουμπάκα, για να τους μεταφέρουν με το πλοίο τους, το Millennium Falcon.
Μόλις φτάνει το Falcon στον Άλντεραν, ανακαλύπτουν πως ο πλανήτης έχει καταστραφεί με διαταγή του κυβερνήτη του Άστρου του Θανάτου, του στρατάρχη Tarkin, με σκοπό να επιδείξει σ'όλο το Γαλαξία τη δύναμη του σταθμού μάχης. Το Falcon πιάνεται στην ακτίνα έλξης του Άστρου του Θανάτου και μεταφέρεται στην αποβάθρα του. Ενώ ο Όμπι-Ουάν ξεκινά για να αχρηστεύσει την ακτίνα έλξης, ο R2-D2 ανακαλύπτει πού είναι φυλακισμένη η Λέια και ο Λουκ με τη βοήθεια του Χαν και του Τσουμπάκα τη σώζουν. Μετά από πολλές περιπέτειες, φτάνουν πίσω στο Falcon, αλλά ο Όμπι-Ουάν θυσιάζεται στη μονομαχία του με τον Βέιντερ. Το Falcon ξεφεύγει από το Άστρο του Θανάτου, όμως η Αυτοκρατορία είχε προλάβει να βάλει πομπό στο αστρόπλοιο για να βρει τη μυστική βάση των Επαναστατών στον πλανήτη Yavin IV.
Οι επαναστάτες αναλύουν τα σχέδια του Άστρου του Θανάτου και αποκαλύπτουν μια τρωτή μπουκαπόρτα εξαερισμού που οδηγεί στον αντιδραστήρα του σταθμού. Ο Λουκ εντάσσεται στην ομάδα επίθεσης, αλλά ο Χαν παίρνει την αμοιβή του για τη διάσωση και τα σχέδια και φεύγει, παρά τις παρακλήσεις του Λουκ. Στη μάχη που ακολουθεί, οι επαναστάτες έχουν βαριές απώλειες μετά από πολλές αποτυχημένες επιθέσεις και ο Λουκ έχει μείνει μαζί μ'ελάχιστους πιλότους για μια τελευταία προσπάθεια. Ο Βέιντερ και μια ομάδα μαχητικών είναι έτοιμη να καταρρίψουν το σκάφος του Λουκ, όμως ο Χαν Σόλο γυρίζει την τελευταία στιγμή και καταστρέφει τα μαχητικά της Αυτοκρατορίας, στέλνοντας τον Βέιντερ να αιωρείται μακριά από τη μάχη. Με την βοήθεια του πνεύματος του Όμπι-Ουάν, ο Λουκ χρησιμοποιεί τη Δύναμη και ευστοχεί στη βολή του, καταστρέφοντας το Άστρο του Θανάτου, δευτερόλεπτα πριν ο σταθμός μάχης χτυπήσει τη βάση των επαναστατών. Ο Λουκ και ο Χαν παρασημοφορούνται από την Λέια για τον ηρωισμό τους, ενώ ο Νταρθ Βέιντερ, ο μόνος που επέζησε από τη μάχη, ένιωσε τις ικανότητες του νεαρού πιλότου που καταδίωκε στη μάχη...